Il-Kunsill Malti għall-Iżvilupp Ekonomiku u Soċjali dalgħodu ddiskuta proposti tal-Kamra tal-Kummerċ dwar il-Viżjoni Ekonomika għal Malta għas-snin 2014-2020. Dawn il-proposti jagħmlu parti minn dokument li kien ippubblikat mill-Kamra tal-Kummerċ fil-ġimgħat li għaddew bis-sehem ta’ bosta persuni involuti fil-qasam tal-kummerċ. Fil-ftuħ tal-laqgħa, il-Ministru għad-Djalogu Soċjali, Affarijiet tal-Konsumatur u Libertajiet Ċivili Helena Dalli semmiet kif il-Kamra tal-Kummerċ qed tagħti sehem importanti fil-proċess ta’ ristrutturar tal-MCESD li nbeda aktar kmieni din is-sena. Qalet li l-Gvern se jkun qed joħroġ bil-konklużjonijiet ta’ kif l-MCESD jista’ jittejjeb u jissaħħaħ, fl-istess ħin li enfasizzat il-ħtieġa li dan il-kunsill ikompli jibni fuq dak li jkollu quddiemu għad-diskussjoni. Iċ- Ċermen tal -MCESD is-Sur John Benċini semma kif id-dokument tal-Kamra tal-Kummerċ jippreżenta mat-52 rakkomandazzjoni biex pajjiżna jżid it-tkabbir ekonomiku tiegħu għas-snin li ġejjin. Fi preżentazzjoni li għamel f’isem il-Kamra tal-Kummerċ, is-Sur David Curmi saħaq li d-dokument mhuwiex stħarriġ ekonomiku iżda jagħti viżjoni ekonomika. Qal li pajjiżna għandu jżomm il-kunċett ta’ ekonomija diversifikata u ma jiddependi fuq ebda settur partikolari. Is-Sur Curmi qal li l-Kamra tal-Kummerċ temmen li l-Gvern għand joħloq il-klima biex in-negozju jaħdem, fl-istess ħin li ssir enfasi fuq il-kwalità tal-prodotti u s-servizzi offruti. Id-dokument jidentifika seba’ objettivi prinċipali u ħdax-il settur ekonomiku differenti li permezz tagħhom Malta għandha timmira r-riżorsi tagħha għal tkabbir. Dawn jinkludu s-settur tas-servizzi finanzjarji, l-informatika, l-industrija tal- films , life sciences , turiżmu, servizzi tas-saħħa, dawk edukattivi, il-manifattura, l-avjazzjoni, is-settur tal-ekonomija l-ħadra u tnaqqis fl-emmissjonijiet kif ukoll it-trasport marittimu u loġistika. Fir-reazzjonijiet tagħhom, l-imsieħba soċjali laqgħu b’mod pożittiv id-dokument tal-Kamra tal-Kummerċ u ħeġġew biex hekk kif ikun hemm qbil bejn il-partijiet kollha, il-Gvern jieħu dawk il-miżuri li hemm bżonn biex pajjiżna jimplimenta dawn il-proposti.